Christian Wedell-Neergaard (KF), 2006-09-07:
Kan det virkelig passe, at Danmark har en af Europas bedste økonomier?
Beskæftigelsesfrekvensen er den højeste og ledigheden den laveste, den offentlige gæld nedbringes hurtigere end forventet, ØMU-gælden er blandt de laveste i EU, og i 2008 vil nettogælden være ude af verden.
Det er et konservativt ansvar at levere resultater til gavn for borgerne.
Det har været et langt, sejt træk, som startede allerede i 1980'erne, hvor den konservative statsminister Poul Schlüter var ved roret.
Efter en ørkenvandring med socialdemokratisk ledede regeringer har Det Konservative Folkeparti nu siddet i regering siden 2001, og dette er regeringens sjette finanslovforslag.
Det er en velfærdsfinanslov, som giver bedre forhold for børnene, de syge, de udsatte og de ældre med fokus på sundhed, ældreomsorg, børnefamilier og en forbedret service på de områder, hvor der er behov for det.
Igen i år bruger vi flere penge på velfærd.
Fra 2001 til 2005 har vi brugt 5,5 mia. kr. mere på sygehusene, 1,2 mia. kr. mere på den primære sundhedssektor, 1,4 mia. kr. mere på svage og udsatte grupper, 0,8 mia. kr. mere til ældreplejen og 1,7 mia. kr. mere til folkeskolen.
Aldrig nogen sinde før har der været så høj beskæftigelse i Danmark, og samtidig har vi sikret en markant bedre velfærd for borgerne.
Siden vi overtog roret i 2001 og frem til 2005, har vi brugt 22 mia. kr. mere om året på sygehuse, ældrepleje, børn, skoler og undervisning – penge, som er brugt ude hos borgerne – og til næste år bruger vi knap 9 mia. kr. mere på den offentlige sektor.
For os er det afgørende, at der føres en ansvarlig finanspolitik.
Selv om der kommer flere ældre, vil der fortsat være et strukturelt overskud på statens finanser.
Set i det lys er det helt centralt, at den økonomiske politik samlet set ikke bidrager til at øge presset på arbejdsmarkedet, og at de indgåede aftaler med kommunerne og regionerne overholdes.
Finansloven bygger på en god og fornuftig aftale med kommunerne, og det betyder, at kommunerne har flere penge nu end sidste år, hvilket KL også har bekræftet.
Vi appellerer til, at den aftale bliver overholdt for at sikre en ansvarlig økonomisk vækst.
Konsekvenserne af at overtræde rammen er, at vi må forhandle med kommunerne enkeltvis, hvorved vi blander os i de enkelte kommuners disponering, og det er et brud på det kommunale selvstyre – noget, som vi kraftigt vil modsætte os.
Årtiers erfaringer har vist, at kommunerne er rigtig gode til at løse de borgernære opgaver, og derfor bør det fortsat være kommunerne, der løser de borgernære serviceopgaver.
Jeg ved godt, at kommunerne netop i år står med store udfordringer; det skal jeg ikke benægte.
Kombinationen af udligningsreform, kommunalreform og skattestop stiller kommunerne over for en helt særlig udfordring i år.
Det er klart, at når flere kommuner slås sammen, er det en stor udfordring at nivellere serviceniveauet.
Nogle oplever forbedringer og andre forringelser, og det er en vanskelig øvelse ikke mindst politisk.
Men det er ikke desto mindre vigtigt, at de og vi holder fast, så økonomien ikke løber løbsk
Det er helt afgørende, at vi holder den rette kurs fra starten og kommer på det rigtige spor.
Ligesom kommunerne må vise mådeholdenhed, er finanslovforslaget også mådeholdent.
Det bidrager ikke til at sætte yderligere gang i hjulene, og det er også nødvendigt i en tid med stigende mangel på arbejdskraft, for det skal ikke være finansloven, som øger risikoen for overophedning.
Flere ledige skal i job, flere seniorer skal fastholdes på arbejdet, og flere flygtninge og indvandrere skal ud på arbejdsmarkedet.
Oppositionen vil gerne bilde vælgerne ind, at det kun er Socialdemokratiet og en socialdemokratisk ledet regering, der kan sikre borgernes velfærd.
Den skrøne har denne regering hamret en tyk pæl igennem med dette finanslovforslag.
Vi er i dag vidne til et stærkt og solidt velfærdssamfund og en offentlig service af en høj kvalitet, som står i skærende kontrast til det Danmark, som en træt socialdemokratisk ledet regering efterlod i 2001.
I modsætning til den tidligere SR-regering har vi rent faktisk både sikret høj beskæftigelse, forøget velfærden og givet de første reelle skattelettelser i 30 år.
SR-regeringen satte derimod tryk på skatteskruen med en ny skat pr. måned og ikke mindst pinsepakken, som vendte den tunge ende nedad.
Set med konservative briller er dette altså en fremragende finanslov, som klart udtrykker et socialt engagement.
Vi har et socialt ansvar, og fællesskabet skal være parat til at hjælpe dem, som ikke kan klare sig selv.
Mennesket skal vises respekt og have en anstændig behandling, og vi tager udgangspunkt i det enkelte menneske og det enkelte menneskes behov.
Vi vil stille den service til rådighed, der er nødvendig, og som gør det muligt at leve en ordentlig og anstændig tilværelse, for det er det offentliges opgave at støtte og sætte rammerne for det gode liv.
Vores mærkesager er tilgodeset i betydeligt omfang, og finansloven indeholder markante konservative fingeraftryk.
Det er udtryk for en klar prioritering og en klar politisk linje.
Vi har et ansvar for hinanden, og det ansvar viser vi ved at skabe det bedst mulige velfærdssamfund, der sikrer, at der ikke er nogen, der falder igennem.
Derfor fremlægger vi en finanslov, hvor velfærd er højt prioriteret.
Vi vil fortsætte kampen mod kræft, selv om det koster milliarder.
Alle, der bliver ramt af den frygtede og rædselsfulde sygdom, skal have de bedste muligheder for at få hjælp og helst på et offentligt dansk sygehus.
Vi vil tilbyde den rette behandling i samarbejde med patienterne uden unødig ventetid og således, at man efterfølgende bliver tilbudt rehabilitering.
Ventetiden på de vigtigste behandlinger er nedsat med 20 pct., og vi udfører nu 96.000 flere operationer om året.
Fællesskabets ansvar for den enkelte gælder i særdeleshed også på ældreområdet.
Når vi bliver ældre, har vi ikke de samme kræfter og har ofte brug for hjælp, og det behov skal imødekommes.
Vi Konservative vil sikre de ældre en bedre omsorg.
Det er et område, vi lægger meget stor vægt på.
Pleje og omsorg går gennem varme hænder, og det er afgørende for vores ældre medborgere, at de kan føle sig trygge og leve en ordentlig og værdig alderdom, men vi vil videre end det.
Vi vil fokusere på ledelsen inden for ældresektoren, og der skal etableres en bred vifte af botilbud, også gerne private.
For os er de ældres vilkår en mærkesag.
Også børnefamilierne får en tiltrængt håndsrækning i form af lavere forældrebetaling til dagtilbud og bedre kvalitet i børnehaver og vuggestuer.
Til næste år vil en familie med to børn i henholdsvis dagpleje og børnehave få et rådighedsbeløb på 9.000 kr. mere i forhold til 2005, og samtidig vil vi bruge 2 mia. kr. på bedre kvalitet i dagtilbuddene.
Men ikke nok med det: Finansloven bringer flere resultater.
Vi Konservative vil øge bevillingerne til forskning og udvikling.
I en globaliseret verden kan et samfund ikke klare sig i konkurrencen, hvis der ikke hele tiden udvikles nye ideer, som kan omsættes til produkter og føres til markedet, og det kræver, at universiteter og højere læreanstalter arbejder sammen med virksomhederne for at finde løsningerne.
Globaliseringen udmøntes med 10 mia. kr. i 2012, og dermed vil Danmark igen være i det absolutte førerfelt.
De offentlige forskningsbevillinger vil komme op på 1 pct. af BNP eller svarende til Lissabonmålsætningen.
Vi vil også have flere i uddannelse.
Det bedste råd, man kan give sine børn, er at få en god uddannelse.
Mindst 95 pct. af alle unge skal gennemføre en ungdomsuddannelse, og mindst lige så vigtigt: Af en ungdomsårgang skal halvdelen gennemføre en videregående uddannelse.
Desuden skal de studerende hurtigere igennem uddannelserne.
For os Konservative er det vigtigt, at der er kvalitet i uddannelserne, og at eleverne får solide færdigheder.
De vil opleve konkurrence fra jævnaldrende fra andre lande, og de skal kunne klare sig i den konkurrence.
Så vil vi gøre noget for danske virksomheder.
Vi har allerede i dag mange iværksættere, men inden for en årrække vil vi være blandt de lande i verden, der har flest vækstiværksættere.
Det betyder, at vi vil blive bedre til at tænke større og finde de områder, hvor Danmark er særlig konkurrencedygtigt, og dette mål vil vi bl.a. nå gennem et nyt program for brugerdreven innovation gennem målrettede initiativer til styrkelse af iværksættere ved styrket markedsføring af Danmark.
Et samfund i fremgang og vækst er afhængigt af en god infrastruktur og gode transportsystemer.
Der skal ikke herske tvivl om, at vi ønsker bedre jernbaner og tog til tiden.
Befolkningen har hen over sommeren oplevet mange forsinkelser i togdriften, der er krav om, at der nu sker noget, og regeringen vil snart fremlægge en plan.
Vi Konservative har derudover taget initiativ til en infrastrukturkommission, som skal kulegrave området og fremlægge en investeringsplan frem til 2020.
En investering i miljøet er også en investering i fremtiden.
Generationskontrakten forpligter os til at føre en ansvarlig miljøpolitik, så de, der kommer efter os, får overdraget et miljø, der er mindst lige så sundt som det, vi har overtaget.
Der skal bruges mange penge til det, og der er også afsat penge til konkrete miljø- og naturinitiativer.
Der skal bruges penge til Danmarks første nationalparker – en, to, måske tre – og derudover skal der bruges penge til 15 naturgenopretningsprojekter i hele landet.
Danmark har også en styrkeposition, når det drejer sig om miljøteknologi, og vi skal forstå at satse på det og skabe et nyt eksporteventyr.
Det er afgørende for os alle, at vi kan føle os trygge og sikre, hvor vi end færdes.
Politireformen medfører, at der frigives 800 betjente fra administrativt arbejde, og de kan altså deltage i politiets mange opgaver.
Der kommer bl.a. flere betjente på gaden.
Danmark har derudover en enestående position, når det drejer sig om sprog og kultur.
Gennem arbejde med teatre, musik og bøger skal vi give mulighed for, at man lærer det bedste af den danske kulturskat.
Vi har et enestående kulturliv, som hele tiden bliver fremmet og forbedret, og hvor det betyder noget med mange nye tiltag.
Det vil bl.a. ske med det nye skuespilhus på Kvæsthusbroen, som er en enestående kulturinstitution, og som skal ses i sammenhæng med det nye operahus.
Vi Konservative vil sikre og bevare velfærdsstaten.
For en konservativ er en af de vigtigste opgaver at tage hånd om de svageste.
Velfærdsstaten skal være stærk nok til at støtte den svageste, men ikke stærk nok til at knække den stærke.
Det er den balance, vi skal skabe, og vi vil vise ansvar og have et fællesskab, der er stærkt nok til at løse befolkningens behov for offentlig service.
Danmark har med denne finanslov en enestående mulighed for at fortsætte som et foregangsland på en række områder, og vi ønsker at fastholde den positive udvikling.